Hanne Nora Nilssen

Mølnhushaugen 19B

8802 Sandnessjøen Sandnessjøen, 20.05.2019

Helgelandssykehuset HF
v/styret

Postboks 601

8607 Mo i Rana

**Helgelandssykehuset 2025, en åpen, forutsigbar og transparent prosess?**

Viser til brev til styret datert 15.05.2019, sendt fra undertegnede.

Jeg vil med dette informere om at jeg samme dag som jeg sendte brevet til styret, mottok en mail fra Helgelandssykehuset v/kommunikasjonssjefen litt senere på dagen. Mailen kom etter at Helse- og omsorgsdepartementet en time tidligere hadde sendt en ny purring til Helgelandssykehuset på grunn av manglende svar på min innsynsklage.

I svaret jeg mottok vises det til en link som ikke eksisterer. Det vises også til at det ikke eksisterer møtereferat/notat fra skype-møtene som Helgelandssykehuset har hatt med Deloitte i forbindelse med utarbeidelsen av den alternativskillende økonomiske analysen. Siden det heller ikke følger med kopi av annen form for skriftlig kommunikasjon mellom partene i forbindelse med utarbeidelse av rapporten/analysen, antar jeg at dette heller ikke eksisterer. Dette stiller jeg meg noe undrende til.

I min første henvendelse til styret (brev av 15.05.2019) påpeker jeg viktigheten av en åpen og transparens prosess bl.a. av tillits- og legitimitetsforhold. Jeg gav også honnør til styret for at styret ønsker en *åpen, forutsigbar og transparent* prosess. Men min opplevelse av administrasjonens håndtering av prosessen rundt Helgelandssykehuset 2025 står i kontrast til styrets intensjoner. For hvordan kan en prosess bli åpen, forutsigbar og transparent når det gjennomføres møter uten at det skrives møtereferat. Når overføring av underlagsinformasjon angivelig skjer muntlig, og når power-point presentasjoner skal benyttes som beslutningsgrunnlag, mens rapporten/grunnlaget for presentasjonen oppleves utilgjengelig? Er det dette som styret mener er en åpen prosess?

Jeg tillater meg å komme med et konkret eksempel. Som kjent anmodet jeg om innsyn den 10.04.2019 i Deloitte – rapporten (alternativskillende økonomiske analysen), samt grunnlagsdokumentene/beregningene til denne. Jeg mottar svar fra Helgelandssykehuset en måned etter min henvendelse, og får beskjed om at det er power-point presentasjonen, som ligger på styresaken, som er selve rapporten/analysen. Videre at jeg må henvende meg til Sykehusbygg HF for eventuelt å motta annet materiale og grunnlag for beregninger. For meg er dette underlig siden det på side 11 i presentasjonen opplyses om at det er underlag fra HSYK økonomi som ligger til grunn for tallene som presenteres på denne siden. Helgelandssykehuset har altså levet grunnlagsdokumentasjon til beregningene, men undertegnede kan ikke få innsyn i disse dokumentene fordi Helgelandssykehuset ikke sitter på disse? Videre skal det angivelig ikke eksistere skriftlig korrespondanse i denne saken som er gått fra Helgelandssykehuset? Hva med journalføring av inngående og utgående dokumenter?

For øvrig er det også underlig for meg at det er selve power-point presentasjonen som er utarbeidet fra Deloitte som er selve sluttrapporten/Alternativskillende økonomisk analyse. På første side i presentasjonen står det oppført at dette er en presentasjon til styremøtet 27.mars 2019. Med andre ord er det en power-point presentasjon som skal legges til grunn som beslutningsgrunnlag, punkt 6, når endelig avgjørelse skal fattes (*viser til styresak 27-2019 Helgelandssykehuset 2025. Videre arbeid med endelig beslutningsgrunnlag*). Jeg kan ikke huske å ha lest en eneste rapport/utredning fra et seriøst firma som unnlater å vise til bakgrunnen for oppdraget de har utført eller hvilket forsknings og utredningsoppdrag de har mottatt. Dette gjør at jeg stiller et stort spørsmålstegn ved om dette (pp-presentasjonen) virkelig er den endelige rapporten/analysen som er blitt utarbeidet fra Deloitte?

Åpenhet gjør at vi kan være tryggere på at alle sider av en sak er belyst og at de beslutningene som tas i saker blir fattet på et riktig grunnlag. Åpenhet bidrar til økt tillit, også i prosessen rundt endring av sykehusstrukturen på Helgeland (Helgelandssykehuset 2025). Avslutningsvis vil jeg derfor anmode styret om å sørge for at det legges bedre til rette for en prosess som er åpen, forutsigbar og transparent, og som er i tråd med styrets intensjoner.

Mvh

Hanne Nora Nilssen

Vedlegg:

Oppsummering av innsynsprosessen

Brev av 29.04.2019 fra Helse og omsorgsdepartementet

Brev av 15.05.2019 fra Helse og omsorgsdepartementet

Svar fra Helgelandssykehuset på innsynsbegjæringen

**Innsynsprosessen - oppsummert**

Forkortelser: HSYK – Helgelandssykehuset HOD – Helse- og omsorgsdepartementet

|  |  |
| --- | --- |
|  |  |
| 10.04.2019 | Hanne N. Nilssen Anmoder HSYK om innsyn. |
| 21.04.2019 | Hanne N. Nilssen klager på manglende svar på innsynsbegjæringen av 10.04.2019 til HSYK. Det bes også om at innsynskravet blir gjenstand for klagebehandling. Videre anmodes det om at klagen sendes til overordnede klageorgan HOD om avslag på innsyn opprettholdes. |
| 26.04.2019 | Hanne Nora Nilssen sender klage til overordnet klageinstans, HOD, på grunn av manglende svar på innsynsbegjæring av 10.04.2019 og klage av 21.04.2019. |
| 29.04.2019 | HOD sender brev til HSYK og ber om at innsynsklagen blir behandlet. HOD ber i tillegg HSYK om å videresende alle dokumenter tilhørende saken, inkl. HSYK sine vurderinger dersom HSYK helt, eller delvis avslår innsynsbegjæringen. |
| 09.05.2019 | Hanne N. Nilssen sender mail til HOD og viser til at HSYK ennå ikke har behandlet klagen på manglende innsyn av 21.04.2019. |
| 15.05.2019 | HOD ber HSYK om å prioritere behandling av innsynsbegjæringen av 10.04.2019. |
| 15.05.2019 | Hanne N. Nilssen Sender brev til styremedlemmene i HSYK |
| 15.05.2019 | HSYK svarer på innsynsbegjæringen. Ingen dokumenter utleveres, men det henvises til en link til en side som ikke eksisterer. Det opplyses ikke om klageadgang.  |